 NA SAMMY WAWERU  ALIYEKUWA kiongozi wa kundi haramu la Mungiki, Maina Njenga ameeleza imani yake kuwa mikakati aliyoweka kuleta pamoja jamii ya Mlima Kenya itamuwezesha kuwa msemaji wa eneo hilo – Kingpin. Kulingana na mwanasiasa huyu ambaye pia ni Askofu wa Kanisa la Hope International, kwa sasa yuko mbioni kuunganisha jamii ya Agikuyu. Anasema anaamini baada ya oparesheni hiyo, chini ya baraka za Mwenyezi Mungu jamii ya Eneo la Kati itamtawaza kama msemaji. Muhimu kwa sasa, Njenga anasema si kufikiria ni nani msemaji ila ni kuleta watu pamoja. “Kitu cha maana ni umoja, upendo wa nchi na vile watu watakuja pamoja,” Bw Njenga akasema, kupitia video. Katika matamshi yaliyoashiria kulenga Naibu wa Rais, Rigathi Gachagua na baadhi ya wanasiasa Mlimani, Njenga ambaye pia ni Afisa Mkuu Mtendaji wa Wakfu wa Amani Sasa, alisema viongozi waliochaguliwa Mlima Kenya wanaonekana kujali maslahi yao pekee, ikiwa ni pamoja na kulinda biashara zao “badala ya kutetea nafasi ya Mkikuyu serikalini”. Alisema ndio sababu amepata shinikizo kujituma kuleta jamii ya pamoja. “Kitu ambacho nimeanza kusimama nacho ni umoja…Yule atakayeunganisha watu wake wote, na kuwaonyesha upendo na njia, huyo ndiye atakuwa Msemaji Mlimani,” alielezea. Bw Gachagua, akiwa ndiye kiongozi wa pili mashuhuri katika serikali ya Kenya Kwanza, anachukuliwa kama Msemaji wa Eneo la Kati, ila Njenga anasema kofia hiyo ingali imevaliwa na Rais mstaafu, Uhuru Kenyatta. “Uhuru Kenyatta hajastaafu kama mwenyekiti wa Jubilee na Azimio. Hata hivyo, mambo yakinyooka tutaita sherehe kutawaza atakayeteuliwa kuongoza jamii ya Mlima Kenya,” Bw Njenga alisema. “Kwa sasa tuko mbioni kuleta pamoja watu wote, na ninaamini mwisho kabisa mimi nitakuwa – Kingpin. Nitakuwa, nikimaliza hii kazi. Maana wengine wote, sioni kama kunaye ako tayari. Wengine wako biashara zao. Mimi niko tayari kushikana na watu wa Mlima, kuwaonyesha njia, kuwajulisha tunaenda wapi, tunatoka wapi na kuwafunza maneno ya biashara ili tusimame imara kama Mlima.” Jitihada zake, alisema zisitafsiriwe isivyofaa kwani eneo la Bonde la Ufa lina chama tawala cha UDA – Kinachoongozwa na Rais William Ruto, Nyanza ODM (Raila Odinga) na Ukambani, Wiper (Kalonzo Musyoka). Bidii alizonazo, Maina Njenga anasema zitasaidia jamii ya Mlimani kupata minofu mikubwa hasa baada ya Ripoti ya Kamati ya Maridhiano, kati ya upinzani – Azimio na Serikali ya Kenya Kwanza kutangazwa. “Tukiwa na umoja kama jamii, ripoti ya kamati ya maridhiano ikitangazwa tutakuwa na sauti na msimamo mmoja kuagiza tunachotaka serikalini.” Bw Njenga, alisema baada ya kuafikia malengo yake kuleta jamii pamoja, atatangaza uwezekano wa eneo la Mlima Kenya kuwa na chama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  